Bekymringerne er blevet en smule mindre i familien Madsens hjem i Borup i Vesthimmerland. Henrik Madsens kone skulle torsdag have været udskrevet fra psykiatrisk afdeling og sendt hjem til Borup. Derfor var Henrik madsen parat til at flytte i familiens campingvogn sammen med parrets tre sønner for at beskytte børnene mod uroen i hjemmet. - Jeg er bekymret for at hun skal gøre skade på sig selv, eller at hun skal komme og vælte hele hjemmet, siger Henrik Madsen. Men efter at TV2 Nord i går gik ind i sagen, er konen i stedet blevet udskrevet til en aflastningsbolig i Aalestrup. - Det er godt at vide, at hun er kommet et sted hen, hvor der er nogen, der kan tage vare på hende, siger Henrik Madsen. Borgmester i Vesthimmerland Kommune, Knud Kristensen (Kons.), erkender, at der kan ske fejl i kommunens sagsbehandling, men han mener ikke, at borgerne skal føle sig nødsaget til at gå direkte til pressen, hvis de er utilfredse. - Man kan altid gå til politikerne. I den her sammenhøng kunne det være formanden for socialudvalget eller mig. Så skal vi nok se efter, om der er gået noget galt, siger Knud Kristensen. Det er uvist, hvor længe Henrik Madsens kone skal være i aflastning, og hvad der derefter skal ske, men familien håber på en lysere fremtid. - Jeg håber, at Vinni (Henrik Madsens kone, red.) kan få en tålelig tilværelse, og at drengene og jeg også kan være en del af den, siger Henrik Madsen.
En familiefar fra Vesthimmerland er lettet over, ast hans psykisk syge kone får hjælp i stedet for at blive sendt direkte hjem til familien.